**INFORMACIJA**

**o uvjetima studiranja na**

**studiju AERONAUTIKE – izborni modul CIVILNI PILOT**

Nastavni program ovog izbornog modula obuhvaća teorijske sadržaje predviđene PART FCL 1 propisom za razinu frozen ATPL prema Pravilniku o uvjetima i načinu stjecanja, izdavanja, obnavljanja i produžavanja dozvole i ovlaštenja zrakoplovnom osoblju – pilotima aviona.

Kao sastavni dio nastavnog plana i programa tijekom druge godine studija, u okviru izbornog kolegija Teorijska priprema i praksa letenja (TPPL), studenti modula civilni pilot izvode vježbe iz letenja. Vježbe obuhvaćaju: planiranje, pripremu i izvođenje osnovnog, navigacijskog i instrumentalnog letenja (izrada dokumentacije leta, polijetanje, režimi leta, zaokreti, navigacijski postupci, prilaženje za slijetanje, slijetanje i radio komunikacija u uvjetima vizualnog i instrumentalnog letenja). Uz to, u okviru vježbi se održava primijenjena teorija potrebna za održavanje vježbi, te teorijska priprema za eksploataciju zrakoplova i simulatora u redovnim i izvanrednim situacijama. Prije svakog leta, provodi se individualna priprema za let te analiza nakon leta. Sve navedene aktivnosti sastavni su dio kolegija TPPL koji obuhvaća ukupno 60 sati vježbi koncipiranih prema gore navedenoj strukturi (od čega12:20 sati otpada na vježbe u zraku).

Vježbe se izvode na zrakoplovu i na simulatoru u Hrvatskom zrakoplovno nastavnom središtu - HZNS (ATO 002), ovlaštenoj organizacijskoj jedinici za provedbu teorijske i letačke obuke Fakulteta prometnih znanosti. U slučaju da se od strane studenta dogodi narušavanje standarda vezanih uz sigurnost letenja, ili da ovlašteni instruktor letenja procijeni da student nije u stanju provesti vježbe iz letenja u okviru definiranih standarda, studentu će se uvažiti prethodno stečena postignuća za priznavanje statusa odslušanog kolegija. Procjenu na temelju preporuke donosi predstojnik Zavoda za aeronautiku.

Kolegij Teorijska priprema i praksa letenja može se upisati ako su položeni sljedeći ispiti iz prve godine studija: Zrakoplovni pogonski sustavi I, Zrakoplovna navigacija I i Teorija leta I. Studenti preddiplomskog studija aeronautike – modul civilni pilot koji u akademskoj godini imaju upisan izborni kolegij Teorijska priprema i praksa letenja ne snose nikakav dodatni trošak u okviru tog kolegija, odnosno na njih se primjenjuju sva pravila studiranja koja vrijede za redovite studente.

Tijekom studiranja, kao oblik prakse, studenti mogu obaviti dodatne praktične vježbe iz letenja u obliku integriranog osposobljavanja do razine CPL/IR/ME/MCC (profesionalna pilotska dozvola s ovlaštenjima za instrumentalno letenje na višemotornom avionu i rad u višečlanoj posadi). Integrirano školovanje znači da se studentima ispiti položeni na studiju priznaju kao položena teorija za profesionalnu licencu prometnog pilota (ATPL theory), te da paralelno sa studijem obavljaju praktične vježbe iz letenja koje ih kvalificiraju za polaganje ispita za profesionalnu dozvolu i odgovarajuća ovlaštenja. Taj dio vježbi nije obavezan za završetak studija i nije u obvezi financiranja Ministarstva znanosti, obrazovanja i sporta ili Fakulteta prometnih znanosti (sklapa se poseban ugovor s ovlaštenom letačkom organizacijom Fakulteta). Studenti koji se odluče za integrirano osposobljavanje do razine CPL/IR/ME/MCC završavaju preddiplomski studijski program u okviru modula civilni pilot s teorijskim znanjima i potrebnim referencama ovlaštene letačke organizacije (HZNS) za prijavu i polaganje ispita ATPL teorije. Ispiti se provode u Agenciji za civilno zrakoplovstvo i nisu u nadležnosti FPZ-a/HZNS-a.

Svi predmeti – vježbe u kojima se stječu vještine iz letenja i za čije je izvođenje potrebo da student ima određenu zdravstvenu sposobnost, svrstani su u izborne predmete. Umjesto tih predmeta, u slučaju gubitka zdravstvene sposobnosti, student može izabrati neke druge teorijske predmete s jednakim brojem ECTS bodova. U tim slučajevima student neće biti u mogućnosti nastaviti integrirano osposobljavanje, ali će moći završiti program preddiplomskog studija aeronautike. Zdravstveni pregled, svjedodžba o zdravstvenoj sposobnosti i sve aktivnosti vezane uz to nije u nadležnosti Fakulteta prometnih znanosti. Pri upisu na Fakultet prometnih znanosti (modul: civilni pilot) i tijekom izvođenja vježbi iz letenja nužno je posjedovanje važeće liječničke svjedodžbe izdane od strane ovlaštene ustanove.